3 Fa moaposetoloi Petere a kwalela badumedi ba ba tloditsweng ka moya, a re ba na le lebaka le le utlwalang la gore ba itumele ka gonne ba tlile go bona tuelo e kgolo. Go tswa foo a re: “Le fa ka lobakanyana mo nakong eno, fa e le gore go tshwanetse, lo hutsafaditswe ke diteko tse di farologaneng.” (1 Pet. 1:1-6) Ela tlhoko lefoko “farologaneng.” Le kaya gore diteko di tla tla ka mefuta. Le fa go ntse jalo, Petere ga a eme fela foo, a tlogela bakaulengwe ba gagwe ba ipotsa gore a ba tla kgona go emelana le diteko tseo tse di farologaneng. Go na le moo, o bolela gore Bakeresete ba ka tlhomamisega gore Jehofa o tla ba thusa go itshokela teko nngwe le nngwe e ba kopanang le yone, le fa e ka tswa e le ya mofuta mang. Mafoko ao a a kgothatsang a mo karolong ya bofelo ya lekwalo la ga Petere, e mo go yone moaposetoloi yoo a buang ka dikgang tse di amanang le “bokhutlo jwa dilo tsotlhe.”—1 Pet. 4:7.